Brandfolk fra Sæby og Dronninglund har været på arbejde i nat og her til morgen ved to mystiske brande. I nat blev Nordjyllands Beredskab tilkaldt, da der var gået ild i en villa på Østystvejen 111 i Lyngså. - Da jeg kom frem, var stueetagen overtændt, men der var ikke ild i kælderen, så vi gik straks i gang med personeftersøgning i kælderen og de steder, vi kunne komme til i stueetagen. Heldigvis fandt vi ikke nogen, siger indsatsleder Bo Isaksen fra Nordjyllands Beredskab. Brndfolk fra stationen fik i løbet af natten slukket ilden. Ifølge indsatslederen har huset stået tomt i et stykke tid, derfor virker det også mistænkeligt, at der pludseligt kunne gå ild i huset. Derfor er huset nu spærret af, og politiets teknikere skal undersøge omstændighederne. Ny brand i Aså - muligvis påsat Bare fire timer senere måtte indsatslederen smide, hvad han havde i hænderne og haste videre til en ny brand. Denne gang midt i Aså, hvor der var gået ild i nedlagt butik. Fremme på stedet kunne han og betjente fra Nordjyllands Politi konstatere, at der er smidt noget gennem vinduerne. - Det ser meget mistænksomt ud. To vinduer er smadrede, og ilden er opstået midt på gulvet i det forladte butikslokale, siger Bo Isaksen. Brandfolk fra Dronninglund fik i løbet af bare to minutter bugt med flammerne og slukket alt ned. Derefter gik betjente i gang med de indledende undersøgelser. Indsatslederen forventer også, at politiets teknikere skal forbi Aså og kigge nærmere på, hvad der er årsag til branden.

Opsummering:
Først gik der ild i et forladt hus i Lyngså, og få timer senere var der ild i en nedlagt butik i Aså. Begge steder er ilden starter under mystiske omstændigheder.